作者:歐陽炯
標題:春光好
內容:天初暖，日初長，好春光。萬匯此時皆得意，競芬芳。筍迸苔錢嫩綠，花偎雪塢濃香。誰把金絲裁剪卻，掛斜陽。花滴露，柳搖煙，豔陽天。雨霽山櫻紅欲爛，穀鶯遷。飲處交飛玉斝，遊時倒把金鞭，風颭九衢榆葉動，簇青錢。胸鋪雪，臉分蓮，理繁弦。纖指飛翻金鳳語，轉嬋娟。嘈囋如敲玉佩，清泠似滴香泉。曲罷問郎名個甚，想夫憐。磧香散，渚水融，暖空濛。飛絮悠揚遍虛空，惹輕風。柳眼煙來點綠，花心日與妝紅。黃雀錦鸞相對舞，近簾櫳。雞樹綠，鳳池清，滿神京。玉兔宮前金榜出，列仙名。疊雪羅袍接武，團花駿馬嬌行。開宴錦江遊爛熳，柳煙輕。芳叢繡，綠筵張，兩心狂。空遣橫波傳意緒，對笙簧。雖似安仁擲果，未聞韓壽分香。流水桃花情不已，待劉郎。垂繡幔，掩雲屏，思盈盈。雙枕珊瑚無限情，翠釵橫。幾見纖纖動處，時聞款款嬌聲。卻出錦屏妝面了，理秦箏。金轡響，玉鞭長，映垂楊。堤上採花筵上醉，滿衣香。無處不攜弦管，直應佔斷春光。年少王孫何處好，競尋芳。蘋葉嫩，杏花明，畫船輕。雙浴鴛鴦出綠汀，棹歌聲。春水無風無浪，春來半雨半晴。紅粉相隨南浦晚，莫辭行。